Lah manggarasau lo Tembang kapatang. Asa ka malambuang se, bantuak paja-paja kangkang lai lo
“Ang manga Tembang asa lai ka bakotek se, manggarasau ndak jalai se,” kecek Pasa
“Maleh den, lah jalai dana desa tu untuak pembangunan nan karajo harus urang nan sadang manganggur, apak-apak nan binie sakik. Apak-apak bansaik nan anaknyo sikolah, indak kamanakan pak walinagari se doh,” kecek Tembang.
“Kan biaso se tu nye Inyiak wali manyuruah nakan e karajo, sabab karajo banyak,” kecek Pasa
“Yo banyak tuen tapi nakan nyiak wali tu ma rokok-rokok se, tiok sabanta duduak, upah nak daulu, karajo sasuko ati, itu den ndak suko, “ kecek Tembang.
“Kan bisa ang kecek an elok-elok ka paja tu atau ka inyiak wali,” kato Malano lo. Nan majilih lapau diam mandanga
“Lah den kecek an tapi ndak badanga yo den ariak an lai, muak den, ko karajo basamo mah, nan iyo-iyo sae lah,”kecek Tembang
Kapatang tu yo tagak Tembang di nan tinggi nyo hariakan, “woi ko karajo untuak nagari mah indak manolong bako, untuak awak basamo, mambuek jalan ka ladang, kalau ka tagak-tagak se, ma rokok-rokok se pulang lah, den ndak takuik doh, dunsanak pejabat, dunsanak wali jorong, walinagari, pulanglah jan mentang-mentang,” kecek Tembang.
Rami urang batapuak mandukuang Tembang
“Jadilah tapi awak samo awak kan kareh bana,” kecek Malano
“Nan lain aniang sae, takuik, sagan, malehlah. Den indak, paja tu kancang ka piti,” kecek Tembang
“Suai…,” kecek Rantau
“Apo nan suai?” Pasa batanyo.
“Suai jo Tembang”
“Kalian yo ndak ado raso pareso lai,” cek Pasa
“Bialah sakali ko indak, asa urusan kampuang salasai”
Sabanahe urang satuju se jo Tembang cuma dek raso jo pareso tadi juo.
“Jadi nah. Nan ka datang jan dipabuek juo den gisa kaniang Tembang tu,” kato Pasa.
“Jadi tuen sakali ko nye asa jan diulang juo,” jawek Tembang.
“Suka oom sama Tembang,” kecek Rantau.
“Yayai nye den, yo lah, pagi ko teh talua Tembang den mambayia,” kecek Pasa.
Pagi tu urang siap-siap basugiro karajo ka proyek dana desa. (Malin Kapalo Koto)
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn sun_Latn min_Latn min_Latn